Es-mil-e-ua-net-III-WEB	E Alí-Nur didec: “Se te digui era manèra de qué me balhes aquerò que te demani, sense que tu ne sigues eth beuedor, ne eth fabricant, ne er amiaire deth vin, seràs colpable o maudit?” Eth jeique repliquèc: “Me pensi que non.” E Alí-Nur didec: “Donques alavetz cuelh aguesti dus dinnars e aguestes dues dracmes, monta en un saumet qu’ei ena pòrta deth jardin e que mos amièc aciu, vè-te’n en mercat, artura-te ena pòrta de quinsevolh mercadèr d’aigües destilades de ròses e flors, pr’amor qu’aguesti mercadèrs tostemp an vin en çò mès retirat dera botiga, e ath prumèr caminaire que trapes demana-li, en tot autrejar-li es sòs, qu’entre a crompar-te era beuenda peth prètz des dus dinnars d’aur, e li balharàs dues dracmes per çò der encargue.